1. Il-proċess li permezz tiegħu nbidlu l-liġijiet, tul din l-amministrazzjoni, kien u għadu wieħed kontinwu. Kull ministeru ħa, u għadu qiegħed jieħu ħsieb, iressaq fil-Parlament tagħna liġijiet li permezz tagħhom jiġu mibdula u riformati diversi setturi. Anke dak li jien immexxi preżentement żamm ritmu li, biċċa biċċa, qiegħed ikompli jaħdem sabiex jagħmel il-bidliet li jħoss neċessarji. Żammejna quddiemna l-bżonn li naħdmu b'għaqal u naraw l-esperjenzi varji biex kemm jista' jkun dak li jkun qiegħed isir imexxi l-progress soċjali u ekonomiku tal-pajjiż fil-valur tal-ġustizzja. 2. Ċerti tibdiliet jistgħu jidhru faċli, oħrajn insensittivi u oħrajn impossibbli, però r-realtà hija li saru b'paċenzja u attenzjoni għad-dettall. B'dan il-proċess, li jibqa' dejjem iħares lejn l-uman, f'dawn l-aħħar snin inbidlu diversi setturi. Uħud wasslu għal riżultati immedjati, oħrajn ħadu l-ħin tagħhom. L-iktar importanti hu dejjem li wieħed ma jaqtax qalbu u jibqa' jipprova jasal biex isib soluzzjoni. B'dan l-għan ukoll, f'dawn il-jiem ser jiġi pubblikat abbozz ta' liġi ieħor li permezz tiegħu ser jiġu introdotti numru ta' emendi fil-Kodiċi Ċivili. 3. Settur li numru ta' drabi jsib lilu nnifsu fil-gazzetti huwa dak marbut ma' kawżi ċivili li jsiru fil-Qorti tal-Familja biex jiġu identifikati jew dikjarati legalment persuni bħala l-missirijiet bioloġiċi tal-ulied. F'din il-Qorti jiġu ppreżentati varjetà ta' każijiet. Xi drabi jsiru mill-ġenituri – daqqa mill-mara, daqqa mir-raġel fiż-żwieġ, daqqa mill-missier bioloġiku u xi drabi mill-istess ulied. Fil-passat, il-prova f'dawn il-kawżi kienet tiddependi fuq fatti esterni, xhieda u provi diretti u indiretti li mhux dejjem kienu jippermettu ġudizzju ċar. Fil-fatt kien magħruf li anke jekk kien hemm xi indikazzjoni, ħafna drabi l-każijiet fil-Qorti kienu jibqgħu ma jsirux. 4. F'dawn l-aħħar snin, ix-xjenza moderna avvanzat ħafna. Permezz tat-teħid ta' kampjuni tad-DNA, fix-xjenza deoxyribionucleic-acid, dan is-settur inbidel ta' taħt fuq. Filwaqt li l-iktar viċin li kellna kien it-teħid ta' kampjuni tad-demm, li kienu għenu, biss kien magħruf li ma kellhomx ċertezza ħlief f'każijiet uniċi. Illum, b'dan il-proċess hemm b'mod mill-iktar ċert li l-prova tar-rabta tad-demm bejn il-ġenitur bioloġiku u l-ulied. Mhux biss dan, imma l-pendlu tal-importanza ta' dak li s-soċjetà trid tikseb permezz tal-liġi nbidel ukoll. Għamilna żmien li fih kien hemm iktar interess li titħares il-familja u l-preferenza kienet li, kemm jista' jkun, ulied imwielda fiż-żwieġ jibqgħu hemm. Dan illum inbidel ukoll – l-interess inqaleb għal fuq id-dritt li l-ulied ikunu jafu min huma l-ġenituri tagħhom. 5. F'dawn l-aħħar ħames snin, fil-Qorti tal-Familja daħlu madwar 365 każ ġdid marbuta ma' dawn it-talbiet. Ovvjament, l-użu tal-eżamijiet xjentifiċi tad-DNA għamlu differenza, speċjalment fejn il-partijiet jaqblu li jgħaddu kampjuni mingħajr diffikultà. Hemm il-kawża tintrabat u ssib mod iktar espedjenti biex tiġi magħluqa billi tiġi stabbilita b'mod ċar min huwa min. Is-sena li għaddiet għamilna numru ta' emendi fil-Kodiċi li permezz tagħhom estendejna ż-żmien li fih tista' tiġi talba fuq dan is-suġġett, kif ukoll li tajna l-possibilità li l-proċeduri jsiru minn kull min għandu interess u neħħejna artikolu li kien jistabbilixxi li dak li tgħid il-mara m'għandux piż fil-prova f'kawża. 6. Bqajna lura sabiex nistudjaw aktar fit-tul artikolu partikolari. Illum il-Qorti għandha, f'dawn il-kawżi, sitwazzjoni fejn ma tistax iġġiegħel lill-partijiet li jagħtu kampjuni. Il-Qorti tista' tistieden u wara tasal għall-konklużjonijiet tagħha u għalhekk, fil-każ ta' min ma jagħtihx, il-Qorti jkollha diffikultà biex tasal għal konklużjoni. Fil-Ġermanja, b'mod partikolari, is-sitwazzjoni hija differenti. Hemmhekk il-qorti għandha d-dritt li tordna li kampjuni jiġu meħuda. Dan ifisser li dawn il-każijiet jistgħu jiġu deċiżi iktar malajr u dan fl-interess tal-ulied involuti. Bis-sistema tagħna għandna numru ta' persuni li jibqgħu mdendlin fin-nofs. Jafu li huma ulied ta' persuna imma m'għandhomx dan f'ċertifikat tat-twelid. Għalhekk, f'dan l-abbozz ta' liġi ser nipproponu fil-Parlament li s-sitwazzjoni tiġi mibdula u l-Qorti tingħata l-fakultà li tordna. Dan għandu jġib tibdil ieħor fis-soċjetà. Ċert li ser ikun hemm dibattitu sod u b'saħħtu fuq dan il-punt.
Tibdil fil-liġi